Diari Oficial de la Generalitat Valenciana


Sumari del DOGV 9457, del 26-10-2022 (2022/9786)

RESOLUCIÓ de 21 d'octubre de 2022, de la Vicepresidència i Conselleria d'Igualtat i Polítiques Inclusives, per la qual es concedeix una subvenció de caràcter nominatiu al Col·legi Oficial de Treball Social de València, al Col·legi Oficial de Treball Social d'Alacant, al Col·legi Oficial de Treball Social de Castelló, al Col·legi Oficial d'Educadors i Educadors Socials de la Comunitat Valenciana i al Col·legi Oficial de Psicologia de la Comunitat Valenciana, per un import total de 200.000 euros per a la formació de persones professionals del Sistema Públic Valencià de Serveis Socials en l'exercici 2022.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9457

Data del DOGV
:   26-10-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/9786


Data del document
:   21-10-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 21 d'octubre de 2022, de la Vicepresidència i Conselleria d'Igualtat i Polítiques Inclusives, per la qual es concedeix una subvenció de caràcter nominatiu al Col·legi Oficial de Treball Social de València, al Col·legi Oficial de Treball Social d'Alacant, al Col·legi Oficial de Treball Social de Castelló, al Col·legi Oficial d'Educadors i Educadors Socials de la Comunitat Valenciana i al Col·legi Oficial de Psicologia de la Comunitat Valenciana, per un import total de 200.000 euros per a la formació de persones professionals del Sistema Públic Valencià de Serveis Socials en l'exercici 2022. [2022/9786]  
  
De conformitat amb el que es disposa en la Llei 3/2019, de 18 de febrer, de serveis socials inclusius de la Comunitat Valenciana, en l'article 125, l'Institut Valencià de Formació, Investigació i Qualitat en Serveis Socials (IVAFIQ) és l'òrgan administratiu de la Generalitat amb rang de direcció general adscrit a la Vicepresidència i Conselleria d'Igualtat i Polítiques Inclusives que s'encarrega, entre altres actuacions, d'impulsar la formació en el sector dels serveis socials valencians, sempre en col·laboració i cooperació amb les institucions i els ens que tinguen com a finalitat les activitats investigadores, formatives, i d'avaluació i gestió de la qualitat, i té entre les seues funcions la de fomentar els processos formatius en totes les actuacions pròpies del Sistema Públic Valencià de Serveis Socials.  
  
D'altra banda, l'article 19.2 f) del Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, atribueix a la Direcció General de l'Institut Valencià de Formació, Investigació i Qualitat dels Serveis Socials la competència d'establir les prioritats formatives i els criteris metodològics i de continguts en matèria de serveis socials mitjançant la planificació formativa dirigida a les persones professionals dels serveis socials, en col·laboració i coordinació amb les direccions generals del departament, d'acord amb l'article 125.2. f) de la Llei 3/2019, de 18 de febrer, de serveis socials inclusius de la Comunitat Valenciana.  
D'acord amb això, la Llei 8/2021, de 30 de desembre, de pressupostos de la Generalitat per a l'exercici 2022, preveu la concessió d'una subvenció nominativa a favor dels col·legis professionals de treball social de València, Castelló i Alacant, de psicologia de la Comunitat Valenciana i d'educadors i educadores socials de la Comunitat Valenciana per a la formació especialitzada a professionals del Sistema Públic Valencià de Serveis Socials de la Comunitat Valenciana.  
L'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, modificat pel Decret llei 6/2021, d'1 d'abril, del Consell de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19, estableix que d'acord amb el que es disposa en l'article 22.2 de la Llei 38/2003, de 17 de novembre, podran concedir-se de manera directa les subvencions previstes nominativament en la llei de pressupostos de la Generalitat, i es consideren així aquelles l'objecte, la dotació pressupostària i el destinatari de les quals figuren inequívocament en els annexos i que aquesta concessió es formalitzarà mitjançant una resolució de la persona titular del departament gestor del crèdit pressupostari al qual s'imputa l'ajuda o mitjançant un conveni.  
En conseqüència, de conformitat amb el que es disposa en l'article 160 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, abans esmentada, modificada pel Decret llei 6/2021, d'1 d'abril, del Consell de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19 i d'acord amb les competències atribuïdes pel Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, i per la Resolució de 29 de febrer de 2016, de la vicepresidenta del Consell i consellera d'Igualtat i Polítiques Inclusives, sobre delegació de l'exercici de competències en determinats òrgans de la Vicepresidència i Conselleria resolc:  
  
  
Aprovar la concessió de la subvenció prevista en la Llei 8/2021, de 30 de desembre, de pressupostos de la Generalitat per a l'exercici 2022, línia S1148000 del programa 311.40, Institut Valencià de Formació, Investigació i Qualitat dels Serveis Socials, a favor dels col·legis professionals de treball social de València, Castelló i Alacant, de psicologia de la Comunitat Valenciana i d'educadors i educadores socials de la Comunitat Valenciana per a la formació especialitzada a professionals del Sistema Públic Valencià de Serveis Socials de la Comunitat Valenciana, per un import total de 200.000 euros, d'acord amb els termes següents:  
  
  
Primer. Objecte de la subvenció  
1. La subvenció té per objecte fomentar la formació especialitzada de professionals del Sistema Públic Valencià de Serveis Socials de la Comunitat Valenciana (SPVSS) en l'exercici 2022, mitjançant un pla de formació interdisciplinària, que s'estructura en els nivells de continguts següents:  
a) Continguts transversals, generals o especialitzats de caràcter interdisciplinari i per tant, dirigits a tots els perfils professionals que fan referència a temes que tot professional del SPVSS ha de conéixer.  
  
b) Continguts específics, referit a temes d'intervenció social, atenció personal i matèries pròpies de cada perfil professional.  
2. La formació estarà dirigida a persones professionals que presten els seus serveis en qualsevol Administració ?Pública de la Comunitat Valenciana o en empreses i entitats que formen part del SPVSS, dels àmbits funcionals de l'atenció primària bàsica, de l'atenció primària específica i de l'atenció secundària de serveis socials, recollits en la Llei 3/2019, de 18 de febrer, de serveis socials inclusius de la Comunitat Valenciana, a excepció del personal de la Generalitat.  
  
3. Les persones professionals que podran sol·licitar els cursos han de tindre els perfils formatius preferents de treball social, educació social, psicologia, pedagogia o psicopedagogia, dret, integració social, animació sociocultural, infermeria, medicina o administració.  
  
Segon. Entitats beneficiàries  
Seran entitats beneficiàries de la subvenció els col·legis professionals de treball social de València, Castelló i Alacant, de psicologia de la Comunitat Valenciana i d'educadors i educadores socials de la Comunitat Valenciana.  
  
Tercer. Accions formatives i selecció de participants  
1. Per al compliment de l'objecte de la subvenció s'organitzaran i impartiran, prioritàriament, accions formatives referides a les temàtiques següents:  
a) Formació transversal, amb continguts generals o especialitzats:  
  
i. Curs d'ètica per a professionals del SPVSS de, almenys 50 hores lectives, que inclourà el coneixement del decret pel qual es creen i regulen els comités d'ètica del SPVSS, actualment en tramitació.  
  
ii. Curs sobre el nou model de serveis socials a la Comunitat Valenciana: La Llei 3/2019, de 18 de febrer, de serveis socials inclusius i els decrets que la desenvolupen.  
iii. Curs de funcions de direcció d'equips i centres de serveis socials d'atenció primària.  
iv. Plans estratègics de caràcter zonal.  
v. Seminari sobre participació en el SPVSS.  
vi. Valoració de la dependència.  
b) Continguts específics: cursos d'especialització en matèria d'intervenció social, amb les característiques següents:  
i) Dirigits als diferents professionals del SPVSS  
ii. Amb continguts vinculats a la intervenció tecnicoprofessional, almenys, amb:  
1. Persones majors.  
2. Persones en situació de dependència.  
3. Xiquets, xiquetes i joves en situació de risc o desemparament.  
4. Dones víctimes de la violència masclista.  
5. Persones amb malaltia mental crònica.  
6. Persones amb discapacitat.  
7. Col·lectius vulnerables i en situació o risc d'exclusió: persones sense llar, persones exrecluses, persones immigrants en situació administrativa irregular, etc.  
2. Les acciones formatives podran dur-se a terme en les modalitats presencial, semipresencial o telemàtica. Aquesta última modalitat serà en tot cas la d'elecció, sempre que els continguts i la metodologia de l'acció formativa no la desaconselle, de manera que el benefici de les accions formatives puga arribar al major nombre possible de professionals.  
Es realitzaran exclusivament en la modalitat telemàtica si, per motiu de les condicions de salut pública, estiguera suspesa l'activitat formativa presencial o s'hagueren establit restriccions d'aforament que la feren inviable.  
3. Podran participar en les accions formatives:  
a) En els cursos bàsics, amb continguts generalistes transversals i de caràcter interdisciplinari, qualsevol persona que dispose d'una titulació que l'habilite per a intervindre professionalment en serveis socials en algun dels àmbits que s'especifiquen en el punt 2 de l'apartat primer.  
  
b) En els cursos específics, les persones professionals que disposen de la titulació necessària per a exercir l'activitat professional del perfil o perfils als quals es dirigeix l'acció formativa.  
4. El col·legi professional que organitze cada activitat formativa recaptarà les sol·licituds de participació, i atorgarà un termini suficient a partir de la difusió d'aquesta per totes les parts, i seleccionarà les persones que participen seguint els següents criteris:  
a) En els cursos de formació transversal es reservaran, almenys, la meitat de les places per a professionals de disciplines diferents de la del col·legi organitzador. No obstant això, si la demanda no fora suficient per a cobrir aquest contingent, les places excedents podrien adjudicar-se a persones del perfil professional del col·legi organitzador.  
b) Tindran prioritat per a participar en les diferents accions formatives les persones col·legiades en algun dels col·legis professionals signants, respecte de les no col·legiades.  
c) Es reservarà un 30 % de les places en tots els cursos i seminaris per a professionals que es troben en situació de desocupació i/o siguen recentment titulats. Si aquestes no es cobreixen amb les sol·licituds presentades, l'excedent se sumarà i afegirà al de persones professionals en actiu i col·legiades.  
d) Per a l'adjudicació de plaça en una acció formativa es prendrà en consideració la finalitat del curs, de manera que per als cursos bàsics tindran prioritat les persones que hagen iniciat la seua activitat professional en el SPVSS en els últims tres anys, i per als cursos específics les que desenvolupen activitats professionals directament relacionades amb l'objecte del curs. Serà suficient una declaració responsable com a documentació acreditativa d'aquesta última condició.  
e) Sense perjudici que la impartició de cursos presencials s'haurà de distribuir al llarg del territori de la Comunitat Valenciana, s'haurà de tindre en compte la distribució territorial de les places assignades, de manera que es facilite l'accés a la formació a les persones professionals que es troben en situació de desavantatge per estar allunyades dels nuclis poblacionals en què s'imparteix la formació.  
f) Per a l'accés als cursos de formació es prioritzaran les persones professionals de l'atenció secundària. Tan sols en cas de no existir suficient contingent d'aquestes, se seleccionaran persones professionals de les administracions públiques valencianes, a excepció del personal de la Generalitat.  
g) Com a últim criteri per aplicar, i en condicions d'igualtat en el compliment dels anteriors, s'atendrà l'ordre de recepció de les sol·licituds.  
5. Per a aplicar els criteris de selecció previstos, es prendrà en consideració la informació declarada per les persones sol·licitants, si bé el col·legi convocant podrà, en cas de dubte raonable, requerir a alguna d'elles la documentació acreditativa. En qualsevol cas, els col·legis aportaran informació sobre les sol·licituds i el procés selectiu d'accés a les places formatives en la memòria d'actuacions que presenten en finalitzar aquestes.  
  
  
Quart. Obligacions de les parts  
1. Per part de la Generalitat Valenciana, a través de la Direcció General de l'Institut Valencià de Formació, Investigació i Qualitat en els Serveis Socials, de la Vicepresidència i Conselleria d'Igualtat i Polítiques Inclusives:  
a) Abonar l'import de la subvenció.  
b) Donar difusió a les activitats formatives.  
2. Per part dels col·legis professionals beneficiaris de la subvenció:  
  
a) Realitzar les accions formatives establides en l'apartat primer d'aquesta resolució.  
b) Convocar, coordinar, organitzar i impartir els cursos que respectivament els corresponguen.  
c) Dissenyar els suports gràfics comuns per a la difusió del pla formatiu.  
d) Difondre en les seues respectives pàgines web i xarxes socials el pla de formació, i informar de totes les accions formatives oferides i fer constar tots els col·legis participants, afavorir l'accessibilitat a través d'aquestes als formularis d'inscripció en les diferents accions formatives, i fer constar en la difusió de les activitats el finançament mitjançant una subvenció de la Generalitat, a través de la Vicepresidència i Conselleria d'Igualtat i Polítiques Inclusives.  
  
e) Justificar la realització de les activitats subvencionades en els termes i el termini establit en aquesta resolució i complir la resta d'obligacions recollides en l'article 14 de la Llei 38/2003, de 17 de novembre, general de subvencions.  
  
Quinto. Crèdit pressupostari i quantia de la subvenció  
1. La subvenció s'abonarà a càrrec de l'aplicació pressupostària 31.60.24.7740.661.74, línia de subvenció S1148000, dels pressupostos de la Generalitat per a l'any 2022.  
2. La quantia de la subvenció per a cada entitat beneficiària serà la següent:  
a) Col·legi Oficial de Treball Social de València: 35.000,00 -  
b) Col·legi Oficial de Treball Social d'Alacant: 30.000,00 -  
c) Col·legi Oficial de Treball Social de Castelló: 25.000,00 -  
d) Col·legi Oficial d'Educadors i Educadors Socials de la Comunitat Valenciana: 55.000,00 -  
e) Col·legi Oficial de Psicologia de la Comunitat Valenciana: 55.000,00 -  
  
Sisé. Subcontractació de l'activitat subvencionada  
De conformitat amb el que disposa l'article 29.7 de la Llei 38/2003, de 17 de novembre, general de subvencions, en cap cas podrà concertar l'entitat beneficiària l'execució total o parcial de les activitats subvencionades amb les persones o entitats que s'enumeren en l'article esmentat. En el cas de subcontractació total o parcial de les activitats subvencionades amb persones vinculades amb l'entitat beneficiària, es consideren persones vinculades les definides en l'article 68 del Reglament de la Llei general de subvencions, aprovat per Reial decret 887/2006, de 21 de juliol, només es podrà realitzar la subcontractació quan concórreguen les circumstàncies següents:  
  
1. Que la contractació es realitze d'acord amb les condicions normals de mercat.  
2. Que s'obtinga l'autorització prèvia de l'òrgan concedent, sempre que aquesta subcontractació no excedisca el 50 % de l'import de l'activitat per realitzar, sumant els preus de tots els subcontractes.  
  
Seté. Despeses subvencionables  
1. Podran subvencionar-se aquelles despeses efectuades pels col·legis professionals beneficiaris, realitzats entre l'1 de gener de 2022 i el 31 de desembre de 2022, que estiguen directament relacionades amb les activitats recollides en l'apartat primer i així es justifique en la memòria d'actuació, i que complisquen les condicions de l'article 31 de la Llei 38/2003, de 17 de novembre, general de subvencions.  
2. Són subvencionables: l'arrendament de serveis professionals, les dietes i despeses de desplaçament, els contractes de cessió d'ús d'aules i/o mitjans telemàtics. Respecte a les despeses de desplaçament i dietes: transport, allotjament i manutenció reportats per raó de les activitats objecte de la resolució, s'han d'enquadrar dins dels límits establits en el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, modificat pels decrets 64/2011, de 27 de maig, i 95/2014, de 13 de juny, tots dos del Consell.  
3. També són subvencionables les retribucions del personal propi dedicat a la gestió del pla de formació, les despeses inherents a les obligacions fiscals i amb la Seguretat Social o derivades d'aquesta relació laboral, si bé aquestes despeses tindran la consideració de despeses indirectes a l'efecte del que es disposa en l'article 31.9 de la Llei 38/2003, de 17 de novembre, general de subvencions. En cas de resultar necessàries i sempre que es justifiquen com cal, aquestes despeses de personal no podran excedir el 25 % del total de la subvenció.  
4. Per contra, no se subvencionaran despeses d'adquisició de béns inventariables, les produïdes amb motiu de procediments judicials ni els impostos, excepte els corresponents al pagament de les factures que ocasione l'activitat subvencionada, quan complisquen les condicions establides en l'article 31.8 de la Llei 38/2003, de 17 de novembre, general de subvencions.  
5. Podran imputar-se com a costos indirectes, d'acord amb principis i normes de comptabilitat generalment admesos i, en tot cas, en la mesura en què tals costos corresponguen al període en què efectivament es realitza l'activitat, de conformitat amb el que es disposa en l'article 31.9 de la Llei 38/2003, de 17 de novembre, general de subvencions, fins a un màxim del 10 % del total de la subvenció.  
6. Les quantitats subvencionades no poden ser destinades a despeses de personal ni de funcionament corrent pròpies de l'entitat subvencionada sinó exclusivament a les despeses destinades a la realització de les actuacions que s'han de fomentar.  
  
Huité. Terminis, mètodes de pagament de la subvenció i possibilitat d'efectuar abonaments a compte  
1. El pagament de la subvenció es realitzarà amb la justificació prèvia de la realització de les activitats formatives per a les quals es concedeix, d'acord amb el que s'estableix en l'apartat primer i s'efectuarà mitjançant una transferència bancària en el compte que designe el col·legi beneficiari, d'entre els que haja donat d'alta per a relacionar-se econòmicament amb la Generalitat Valenciana. D'acord amb l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, es lliurarà una vegada publicada aquesta resolució el 30 % de l'import de la subvenció concedida, sense necessitat de prestar garantia.  
2. Prèviament al pagament de la subvenció, es comprovarà que l'entitat perceptora es troba al corrent en el compliment de les obligacions fiscals i tributàries i davant de la seguretat social i que no és deutora per reintegrament de subvencions, de conformitat amb l'article 171.1 de la Llei 1/2015, ni es troba incursa en cap de la resta de causes d'exclusió recollides en l'article 13.2 de la Llei 38/2003, de 17 de novembre, general de subvencions. El compliment de la primera d'aquestes condicions podrà verificar-lo d'ofici l'Administració concedent, mitjançant la consulta telemàtica, si així ho autoritza l'entitat interessada, la qual en cas contrari, haurà d'acreditar-la documentalment. La segona condició s'acreditarà mitjançant una declaració responsable.  
  
Nové. Termini, justificació i pla de control  
1. Cadascun dels col·legis professionals beneficiaris ha de justificar l'aplicació de l'import de la subvenció per mitjà de la presentació del compte justificatiu simplificat a què es refereix l'article 75 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, que tindrà caràcter de document amb validesa jurídica per a la justificació de la subvenció, i que ha de contindre els documents següents:  
a) Una memòria d'actuació justificativa del compliment de les condicions imposades en la concessió de la subvenció, amb la indicació de les activitats realitzades i dels resultats obtinguts.  
b) Una relació classificada de les despeses de l'activitat, amb la identificació de la persona creditora i del document, l'import, la data d'emissió i la data de pagament.  
c) Un detall d'altres ingressos o subvencions que hagen finançat l'activitat subvencionada, amb la indicació de l'import i la procedència.  
2. La Vicepresidència i Conselleria d'Igualtat i Polítiques Inclusives comprovarà el 100 % dels justificants per a obtindre evidència sobre l'aplicació adequada de la subvenció.  
3. El control també podrà efectuar-se mitjançant una visita del personal tècnic al lloc i en les dates indicades per a la realització, de manera directa o indirecta, de les activitats formatives. Així mateix, l'òrgan concedent podrà sol·licitar tota la documentació i informació que considere necessària, tant per a avaluar la qualitat del programa com per a verificar-ne l'adequació de les despeses a la finalitat.  
4. D'acord amb el que es disposa en l'article 169 de la Llei 1/2015, de 6 de febrer, d'hisenda pública, del sector públic instrumental i de subvencions, la comprovació material de la realització efectiva de l'activitat subvencionada es durà a terme en els termes següents:  
a) El tipus de control que es realitzarà serà preferentment administratiu, basat en la documentació aportada per a la justificació de la subvenció. Amb aquesta finalitat, se supervisarà tota la documentació prevista i es requerirà l'aportació de tots els documents complementaris que siguen necessaris per a comprovar, verificar i aclarir els punts que així ho exigisquen. A més, quan siga necessari, es recaptarà la informació addicional que permeta determinar el grau efectiu d'execució de les accions objecte de subvenció.  
b) A aquest efecte, se seleccionarà una mostra aleatòria, però prou representativa de les activitats programades. El percentatge mínim de subvenció que es controle sobre el total concedit serà del 50 %.  
5. La justificació haurà de presentar-se preferentment en la seu electrònica de la Generalitat, o en defecte d'això, en algun dels altres llocs previstos en l'article 16.4 de la Llei 39/2015, d'1 d'octubre, del procediment administratiu comú de les administracions públiques, dirigida a la Direcció General de l'Institut Valencià de Formació, Investigació i Qualitat en els Serveis Socials, amb anterioritat al 10 de desembre de 2022.  
  
  
Desé. Reintegrament i minoració de la subvenció  
1. Serà procedent el reintegrament de la subvenció concedida o la minoració d'aquesta, amb reembossament de les quantitats percebudes i l'exigència dels interessos de demora des del moment del pagament, per incompliment de les obligacions i requisits que s'estableixen en la present resolució, així com en els supòsits de causes de reintegrament que estableix l'article 37 de la Llei 38/2003, de 17 de novembre, general de subvencions.  
2. El procediment de reintegrament s'ajustarà al que es disposa en l'article 172 de la Llei 1/2015 esmentada.  
3. Seran considerades causes de reintegrament, en virtut dels articles 37 i 40.1 de la Llei 38/2003, de 17 de novembre, general de subvencions, els casos següents amb els criteris de graduació següents:  
a) Incompliment de l'obligació de justificació 20 %.  
b) Obtindre la subvenció sense complir les condicions requerides per a això 40 %.  
c) Incompliment de la finalitat per a la qual la subvenció va ser concedida 30 %.  
d) Incompliment de les condicions imposades amb motiu de la concessió de la subvenció 10 %.  
D'acord amb l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, les quantitats per reintegrar tindran la consideració d'ingressos de dret públic i reportaran interessos de demora des de l'endemà del seu venciment.  
  
Onzé. Compatibilitat amb altres subvencions  
La subvenció que es concedeix mitjançant aquesta resolució es declara compatible amb qualssevol altres subvencions, ajudes ingressos o recursos per a la mateixa finalitat, procedents de qualsevol Administració o ens públic o privat, nacional, de la Unió Europea o d'organismes internacionals, sempre que, en conjunt, les aportacions rebudes no superen el cost de l'activitat subvencionada.  
  
Dotzé. Compatibilitat amb la normativa de la competència europea  
  
La subvenció atorgada per aquesta resolució no es troba dins del marc de l'article 107.1 del Tractat de funcionament de la Unió Europea, atés que l'ajuda pública concedida, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els estats membres. En conseqüència, està exclosa del règim de notificació d'ajudes públiques de la Comissió Europea.  
Tretzé. Protecció de dades personals  
La responsabilitat del compliment de les obligacions derivades de la Llei orgànica 3/2018, de 5 de desembre, de protecció de dades personals i garantia dels drets digitals i del Reglament (UE) 2016/679 del Parlament Europeu i del Consell de 27 d'abril de 2016, de Protecció de Dades (RGPD), i de la resta de normativa vigent en matèria de protecció de dades personals, que s'obtinguen amb motiu de les accions objecte d'aquesta resolució correspondrà a la part que els tracte.  
  
Catorzé. Propietat intel·lectual  
La propietat intel·lectual del material didàctic utilitzat en el desenvolupament de les accions objecte d'aquesta subvenció correspondrà als seus autors, en els termes establits en la normativa en la matèria. No obstant això, la Generalitat tindrà dret a obtindre un exemplar en l'exercici de la seua funció de comprovació de l'activitat subvencionada, que no podrà divulgar ni utilitzar amb qualsevol altra finalitat.  
  
Quinzé. Comissió de seguiment i control  
1. Per al seguiment de l'execució de l'objecte de la subvenció es crearà una comissió mixta de seguiment i control, que ha d'adequar-ne el funcionament al que s'estableix en els articles 15 i següents de la Llei 40/2015, d'1 d'octubre, de règim jurídic del sector públic (d'ara en avant, Llei 40/2015).  
2. La comissió mixta de seguiment i control estarà integrada:  
a) Per part de la Vicepresidència i Conselleria d'Igualtat i Polítiques Inclusives, la persona titular de la Direcció General de l'Institut Valencià de Formació, Investigació i Qualitat dels Serveis Socials, i tres persones professionals tècniques, designades a aquest efecte per la persona titular de la Direcció General.  
b) La persona que exercisca la representació legal de cadascun dels col·legis professionals signants, o persona en qui delegue o la substituïsca.  
c) Podran assistir a les reunions de la comissió de seguiment, si foren convocades per la presidència a petició de qualsevol de les parts, altres persones relacionades amb l'objecte de la subvenció.  
3. Presidirà la comissió la persona titular de la Direcció General de l'Institut Valencià de Formació, Investigació i Qualitat dels Serveis Socials. En cas d'absència, vacant o malaltia exercirà la presidència suplent la persona titular de la Subdirecció General de l'Institut Valencià de Formació, Investigació i Qualitat dels Serveis Socials.  
4. Les funcions de secretaria les exercirà una persona designada a aquest efecte per la Direcció General de l'Institut Valencià de Formació, Investigació i Qualitat dels Serveis Socials, d'entre el personal tècnic sota la seua dependència, d'entre el que també designarà els seus suplents. La secretària o el secretari no tindrà la consideració de membre de la comissió, i no podrà, per tant, participar, en la presa de decisions.  
5. La comissió vetlarà pel compliment correcte de l'objecte de la subvenció, i impulsarà la realització de totes les actuacions que en siguen necessàries per al desplegament i l'execució.  
6. De les reunions de la comissió de seguiment s'estendran les actes corresponents en les quals hauran de constar els acords i informes que, si escau, emeta la Comissió en el desenvolupament i execució de les seues funcions.  
Aquesta resolució esdevindrà efectiva a partir de l'endemà de la publicació en el Diari Oficial de la Generalitat Valenciana i contra aquesta, que posa fi a la via administrativa, podrà interposar-se, potestativament, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, un recurs de reposició davant el mateix òrgan que l'ha dictada, en el termini d'un mes comptador des de l'endemà de la publicació, o directament un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb el que s'estableix en l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 21 d'octubre de 2022.- La vicepresidenta Consell i consellera d'Igualtat i Polítiques Inclusives: Aitana Mas Mas.